La Comissió Territorial d'Urbanisme del Pirineu, presidida pel secretari de l'Agenda Urbana i Territori, Agustí Serra, ha aprovat avui provisionalment el Pla Director Urbanístic (PDU) de revisió de sòls no sostenibles de l'Alt Pirineu, a l'espera que demà la Comissió de Territori de Catalunya l'aprovi definitivament.
Es tracta d'un document que neix de la voluntat del Govern de revisar el creixement urbà previst als municipis que tenen el planejament vigent amb aprovació anterior a l'entrada en vigència del Pla Territorial Parcial de l'Alt Pirineu i Aran (PTPAPiA).
Concretament, el PDU de revisió de sòls no sostenibles de l'Alt Pirineu afecta 26 municipis de les comarques de la Cerdanya, el Pallars Sobirà, el Pallars Jussà, l'Alt Urgell i l'Alta Ribagorça.
L'objectiu és adaptar aquests creixements a la Llei d'urbanisme de Catalunya, perquè siguin sostenibles des d'un punt de vista territorial, ambiental i paisatgístic, tenint en compte criteris de contigüitat, compacitat, complexitat i de pendents.
També es preveu l'adaptació a les estratègies de creixement previstes al Pla territorial, a la normativa sectorial ambiental i de riscos i a les directrius de paisatge previstes al catàleg de paisatge.
El PDU aprovat avui és fruit d'un ampli procés que es remunta al 2015, i que ha comptat amb la participació dels principals agents del territori, així com la ciutadania.
Es va sotmetre a informació pública i audiència durant l'estiu i tardor de 2019, després de ser aprovat inicialment.
Fruit d'aquest procés d'al·legacions, i participació ciutadana i institucional, s'han acceptat canvis en 11 àmbits i ajustos en les actuacions en altres 26 àmbits.
Concretament, s'han identificat i revisat fins a 160 sòls d'extensió urbana (121 sectors de sòl urbanitzable i 39 àmbits de sòl urbà que, a dia d'avui, no s'han transformat urbanísticament) que es distribueixen entre els diversos municipis que abasta l'àmbit territorial del PDU.
Són Alp, Llívia, Puigcerdà, Alt Àneu, Arsèguel, la Vall de Boí, Bellver de Cerdanya, Espot, Isòvol, Lladorre, Llavorsí, Llimiana, Conca de Dalt, la Pobla de Segur, el Pont de Suert, Rialp, Salàs de Pallars, Sarroca de Bellera, Senterada, la Seu d'Urgell, Sort, Talarn, Tírvia, la Torre de Cabdella, Vall de Cardós, i Josa i Tuixén.
El PDU hi proposa dues actuacions, l'extinció, la modificació del sector, o el manteniment, segons cada cas concret:
Aquests 47 àmbits pels que el PDU proposa la desclassificació representen 189 hectàrees de superfície i 4.261 habitatges.
La majoria de les desclassificacions es localitzen al Pallars Sobirà, en diversos sectors de 6 municipis (Alt Àneu, Espot, Rialp, Sort, Tírvia, i Vall de Cardós).
En segon lloc es troba el Pallars Jussà, amb diversos sectors de dos municipis (Salars de Pallars i Torre de Capdella), i la Cerdanya, també a dos municipis (Bellver de Cerdanya i Alp).
Finalment, a l'Alta Ribagorça i l'Alt Urgell es desclassifiquen diversos sectors a un municipi de cada una de les comarques (Vall de Boí i La Seu d'Urgell, respectivament).
L'estratègia global del Pla proposa l'extinció d'unes 300 hectàrees de sòl de creixement residencial classificat pel planejament urbanístic vigent i 8.552 habitatges.
Nova ordenació al Parc Alcalde Boixareu
D'altra banda, la Comissió Territorial d'Urbanisme del Pirineu ha informat favorablement de la modificació del planejament urbanístic de La Pobla de Segur, per una nova ordenació del Parc Alcalde Boixareu, de titularitat municipal, que es localitza entre l'avinguda Sant Miquel del Pui, el carrer Bellavia, l'avinguda Pirineus i el carrer Indústria, i abasta 20.508 m 2 de superfície.
Amb aquesta proposta, l'Ajuntament vol revitalitzar i valoritzar el parc Alcalde Boixareu i l'espai arquitectònic Conjunt Mauri, per tal de valoritzar els seus recursos, crear i potenciar productes turístics i promoure el patrimoni natural i cultural dels Pirineus.
La necessitat de dur a terme obres de manteniment i conservació ha derivat en un replantejament general per potenciar el centre del nucli urbà, a partir de posar en valor el patrimoni cultural associat a l'espai arquitectònic modernista de l'entorn de casa Mauri i l'entorn immediat configurat pel parc Alcalde Boixareu.
Per això, es desplaçaran les instal·lacions del camp de futbol a un nou emplaçament, a un quilòmetre en direcció sud, en l'àmbit de l'Estació, de manera que la pràctica d'aquest esport compti amb garanties funcionals i de seguretat.
D'aquesta manera, s'aconsegueix que el parc esdevingui un espai lúdic, i es potenciarà el sector turístic, facilitant la realització d'esdeveniments culturals reconeguts internacionalment, com la baixada de Falles, declarada Patrimoni Immaterial de la Humanitat per la UNESCO, la festa dels Raiers, declarada Festa Tradicional d'Interès Nacional l'any 2002, o, el Tren dels Llacs, on una part de la visita inclou la descoberta del Conjunt Mauri.
A més, es millorarà l'accessibilitat a persones amb mobilitat reduïda, i s'incorporaran nous equipaments infantils, amb materials més naturals, buscant un parc més orgànic en el seu conjunt.
En conjunt, la proposta inclou transformar 4.387 m 2 que passen d'estar qualificats de sistema d'equipaments esportius a sistema d'espais lliures.
Finalment, la Comissió ha informat favorablement a l'adequació de terrenys per a habilitar un aparcament d'aproximadament 165 places a l'aire lliure, de l'establiment comercial Esclat, del grup Bonpreu, ubicat a l'Avinguda Pirineus de Tremp,.
L'aparcament tindrà una superfície de 5.350 m2 de terreny, i s'estima un cost de les obres de prop de 150.000 euros.